Okresná prokuratúra Žilina 
Moyzesova 20, 011 56 Žilina 1

Sp. zn. : 1 Pv 563/14/5511	Žilina, 22.10.2014
EEČ : 2-43-535-2014

U Z N E S E N I E

Trestná vec:	obvinený XXXXX  
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov.

Rozhodol: 	prokurátor Okresnej prokuratúry Žilina
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, XXXXX, Slovensko
Obsahom zmieru je:
a.	Výška nahradenej škody alebo škody, na náhradu ktorej sa obvinený zaviazal: 1 151,60 € 
b.	Peňažná suma určená na všeobecne prospešné účely: 80,00 € 
c.	Konkrétny adresát peňažnej sumy určenej na všeobecne prospešné účely: Základná škola s materskou školou, Dunajov č. 235, Dunajov, IČO: 42216095 
d.	Suma odovzdaná štátu na peňažnú pomoc obetiam trestnej činnosti: 80,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
realizované policajtom Obv.odd. PZ Žilina - Východ pod spisovou značkou ORP-1243/ZV-ZA-2014.
Dňa 29.04.2014 v Žiline na ul. Košická č. 3 v prevádzke Hypermarketu Tesco Žilina doručil do skladu tovar, ktorý pred jeho doručením prevzal v sklade priemyselného tovaru Tesco v obci Gáň, okr. Galanta, a to 17 kusov LCD televízor zn. Technika 40“ 904A DLED FHD SS1, a počas cesty zo skladu do prevádzky HM Tesco v Žiline na parkovisku Červeník odstavil vozidlo, na boku návesu vypáčil očká držiace lanko colnej plomby, vošiel popod lanko a plachtu návesu do vnútra, kde postupne z paliet vytiahol 6 kusov televízorov, ktoré spustil z návesu a ukryl ich pod podvozkom návesu, pričom ostatný prepravovaný tovar upravil tak, aby pôsobil ako nepoškodený a následne ho doručil do skladu HM Tesco v Žiline a vrátil sa späť do skladu v obci Gáň, okr. Galanta, kde 6 kusov televízorov preložil do svojho osobného vozidla a odviezol ich do obce Čierny Brod, okr. Galanta, kde ich ukryl, čím svojim konaním spôsobil spoločnosti TESCO STORES SR, a.s. XXXXX, XXXXX, IČO: XXXXX, škodu vo výške 1.151,60 EUR. 

Odôvodnenie: 
	Poverený príslušník PZ Obvodné oddelenie PZ Žilina - východ uznesením pod sp. zn. ČVS:ORP-1243/ZV-ZA-2014 zo dňa 27.06.2014 podľa § 199 odsek 1 Trestného poriadku začal trestné stíhanie a zároveň podľa § 206 odsek 1 Trestného poriadku vzniesol obvinenie XXXXX, narodenému XXXXX obvinenie pre prečin krádeže podľa § 212 ods. 2 písm. a) Trestného zákona, ktorého sa dopustil na tom skutkovom základe, ako je to uvedené vo výrokovej časti tohto uznesenia. 

	Preskúmaním príslušného spisového materiálu som zistil, že v predmetnej veci sa koná o prečin, za ktorý zákon ustanovuje trest odňatia slobody, ktorého horná hranica neprevyšuje päť rokov.

Obvinený XXXXX sa ku skutku priznal, uviedol, že skutočnosti, ktoré sú mu kladené za vinu, sa zakladajú na pravde. Vo firme DHL sa priznal k uvedenej krádeži LCD televízorov. Firma XXXXX si uplatnila škodu vo výške 1.381,96 EUR od firmy XXXXX XXXXX v ktorej pracuje. Uvedená firma spoločnosti XXXXX uplatnila uvedené škodu v plnej výške a on následne uvedenú škodu svojej spoločnosti uhradil. Do vyšetrovacieho spisu doložil aj faktúru vystavenú spoločnosťou XXXXX XXXXX ako dodávateľa pre XXXXX znejúca na sumu 1.381,96 EUR. 

Zo zápisnice svedka - poškodeného XXXXX za spoločnosť HM Tesco v Žiline vyplýva, že si nenárokuje náhradu škody, pretože tovar bol vrátený. 

Obvinený XXXXX a poškodená spoločnosť TESCO STORES SR, a.s., v zast. XXXXX, uzavreli dňa 12.09.2014 pred probačným a mediačným úradníkom Okresného súdu Žilina dohodu o zmieri, v rámci ktorej  obvinený vyhlásil, že spáchal skutok, ktorý mu je kladený za vinu. Poškodený súhlasil s takýmto ukončením veci, pričom vyhlásil, že od obvineného nepožaduje uhradiť spôsobenú škodu, nakoľko po uhradení spôsobenej škody obvineným centrálnemu skladu v obci Gáň, bol z tohto skladu odcudzený tovar v počte 6 kusov televízorov dodaný do skladu HM Tesco Žilina. Týmto sú nároky poškodeného úplne uspokojené.  

Obvinený XXXXX so zmierom súhlasil, za svoje skratové konanie sa úprimne ospravedlnil a spôsobenú škodu dňa 09.06.2014 uhradil v celej výške, teda vo výške 1.381,96 EUR, ktoré uhradil spoločnosti XXXXX XXXXX ktorá uhradila vzniknutú škodu spoločnosti XXXXX. 

Obvinený so zmierom výslovne súhlasil, pričom nie sú odôvodnené pochybnosti o tom, že tak urobil slobodne, vážne a určito. Poškodený s uzavretím zmieru výslovne súhlasil. 

Obvinený zložil na účet Krajskej prokuratúry v Žiline peňažnú čiastku vo výške 160,- EUR, určenú na všeobecne prospešné účely, z ktorej suma vo výške 80,- EUR je určená štátu na peňažnú pomoc poškodeným podľa osobitného  zákona a zvyšná suma vo výške 80,- EUR je určená pre Základnú školu s materskou školou, Dunajov č. 235, Dunajov, IČO: 42216095, č. účtu XXXXX, vedený v Prima banke, a.s., IBAN: XXXXX pričom táto peňažná suma nie je zrejme neprimeraná závažnosti spáchaného prečinu.

Z listinných dôkazov, zabezpečených v priebehu prípravného konania vypovedajúcich o osobe páchateľa vyplýva, že obvinený nebol do dnešného dňa súdom potrestaný. 

Vzhľadom k uvedeným skutočnostiam konštatujem, že v danej veci boli splnené zákonné podmienky stanovené v § 220 Trestného poriadku pre rozhodnutie o schválení zmieru a zastavení trestného stíhania.
	
Podľa § 220 odsek 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie za splnenia podmienok uvedených v § 220 odsek 1 písmeno a) až písmeno c) Trestného poriadku. 

Na základe vyššie uvedených skutočností som rozhodol tak, ako je to uvedené vo výrokovej časti tohto uznesenia. 

Poučenie: 
Proti tomuto uzneseniu sťažnosť nie je prípustná. 

JUDr. Martin Kokles
prokurátor